Diari Oficial de la Generalitat Valenciana


Sumari del DOGV 9965, del 25-10-2024 (2024/11724)

EXTRACTE de la Resolució de 30 de setembre de 2024, per la qual es convoquen, per a l'exercici 2024, les subvencions per a suspendre barreres arquitectòniques per a persones majors.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   9965

Data del DOGV
:   25-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11875

CVE
:   IMFP-G-6795-53935

Data del document
:   30-09-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Extracte

Anàlisi jurídica

 Descriptors 

:   * ajuda pública
    * millora d'habitatge
    * tercera edat

BDNS (identif.): 792830.

De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatoria el text complet de la qual pot consultar-se en la Base de dades nacional de subvencions (<https://www.infosubvenciones.es/bdnstrans/GE/es/convocatoria/792830>)

*Primer. Persones beneficiàries*

1. Podran ser beneficiàries de les subvencions per a supressió de barreres arquitectòniques les persones sol·licitants que tinguen 60 anys o més, i que tinguen el seu domicili habitual i permanent en la vivenda objecte de la reforma, i a les quals les obres beneficien directament.

2. El compliment de les condicions establides en este article per a posseir la condició de beneficiari estarà referit a la data de finalització del termini de presentació de sol·licituds establit.

*Segon. Finalitat*

Convocar subvencions per a finançar la realització dels gastos d'actuacions dirigides a l'eliminació de barreres arquitectòniques existents en la vivenda pròpia o en l'edifici on habita la persona major que obstaculitzen la seua mobilitat, incloent-hi aquelles transformacions o reformes que contribuïxen a evitar els obstacles i a facilitar la mobilitat.

*Tercer. Finançament*

Les subvencions contingudes en esta orde es concediran amb càrrec als pressupostos de la Generalitat per a l'exercici 2024, previstes en la secció 16.03.01, subprograma 313F00 «Persones majors», i pugen al següent import per la línia de subvenció:

Denominació: PEI de desenrotllament personal.

Línia de subvenció: S0280.

Consignació pressupostària: 920.000 €.

Procedència i quantia dels fons: propis.

*Quart. Import de l'ajuda*

La quantia de la subvenció estarà en funció dels ingressos nets totals de la unitat familiar, del nombre de membres d'esta, del cost de l'activitat subvencionada i del mòdul màxim determinat en este article; i no podran excedir, en cap cas, este mòdul o el cost de l'activitat subvencionada.

Els ingressos nets totals de la unitat familiar es computaran de conformitat amb el barem establit en l'Orde 4/2024, de 4 de juny, de la Vicepresidència Segona i Conselleria de Servicis Socials, Igualtat i Vivenda, per la qual s'establixen les bases reguladores de la concessió de subvencions en matèria de supressió de barreres arquitectòniques per a persones majors.

L'import màxim a què pot pujar esta subvenció serà de 10.000,00 euros.

Són gastos subvencionables les transformacions en l'interior de les vivendes que tenen com a finalitat l'adequació de les peces i dels elements que conformen la vivenda, amb l'objectiu d'adaptar l'interior de la vivenda per a la millora de l'accessibilitat. Estes actuacions poden consistir en:

a) Banys. Conjunt d'intervencions amb la finalitat de millorar l'accessibilitat per a facilitar les activitats relacionades amb la higiene personal: substitució de la banyera per un plat de dutxa o adaptacions de banyera o dutxa, canvis d'aixetes; substitució o adaptació del WC o del lavabo; eliminació del bidet o altres elements per a facilitar la mobilitat; tractament antilliscant de paviments i instal·lació d'ajudes tècniques o productes de suport.

b) Cuina. Conjunt de transformacions amb la finalitat de millorar les condicions de seguretat per a facilitar les activitats de la vida diària en la cuina: substitució de les plaques de gas canalitzat o butà per plaques elèctriques; adaptació del taulell de cuina i aixeteria; tractament antilliscant de paviments o instal·lació d'ajudes tècniques.

c) Altres peces. Conjunt d'adequacions amb la finalitat de fer adaptacions o proporcionar suports en l'entorn general del domicili per a facilitar la mobilitat general de la persona dins de la seua vivenda: intervencions que es realitzen en zones comunes, com per exemple passadissos o rebedors, i que consistixen en actuacions com ara l'ampliació d'una porta, el canvi de gir d'una porta, l'eliminació d'algun escaló que dificulta l'accessibilitat o la instal·lació d'ajudes tècniques com per exemple barres o agafadors, entre altres.

Són gastos subvencionables les transformacions o modificacions de l'edifici on habita la persona major que contribuïxen a evitar els obstacles i a facilitar la mobilitat en les escales, en l'accés del carrer al portal, en zones comunes (garatges, terrasses) i en el portal, amb l'objectiu d'adaptar l'edifici per a la millora de l'accessibilitat. Estes obres poden consistir en la realització de rampes d'obra o les rampes portàtils, en la instal·lació d'ascensors, plataformes salvaescales i plataformes o elevadors verticals, etc.

*Quint. Termini de presentació de sol·licituds*

El termini serà de quinze dies hàbils comptats a partir de l'endemà de la publicació.

  

València, 30 de setembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda